બૉલીવુડના જાણીતાં ખલનાયક અને બહેતરીન ચરિત્ર અભિનેતા પ્રાણની દાદાસાહેબ ફાળકે ઍવૉર્ડ માટે પસંદગી થતાં સમગ્ર બૉલીવુડ ખુશ છે અને તેમને અભિનંદન પાઠવી રહ્યું છે . પ્રાણને આ ઍવૉર્ડ માટે યોગ્ય હકદાર ગણાવતાં લોકોમાં સામાન્યથી લઈ વિશિષ્ટ વ્યક્તિઓનો સમાવેશ થાય છે . પ્રાણને પોતાના લકી ચાર્મ ગણતાં સદીના મહાનાયક બિગ બીએ ફેસબુક ઉપર લખ્યું છે - સાચા સજ્જન અને મહાન મિત્ર પ્રાણને મારા અને મારા પરિવાર તરફથી 2012ના દાદાસાહેબ ફાળકે પુરસ્કાર બદલ ખૂબ - ખૂબ અભિનંદન . ભગવાન તેમને સ્વસ્થ રાખે અને લાંબુ આયુષ્ય આપે . અમિતાભ બચ્ચને લખ્યું છે - પ્રાણ સાહેબ એક શ્રેષ્ઠ માણસ છે અને કામ પ્રત્યે તેમના સમર્પણે જ તેમને મહાન બનાવ્યાં છે . મેં તેમને નજીકથી ત્યારે જાણ્યાં કે જ્યારે મેં તેમની સાથે કામ કર્યું . નોંધનીય છે કે અમિતાભે ઝંજીર જેવી પોતાની પ્રથમ સુપરહિટ ફિલ્મમાં પ્રાણ સાથે કામ કર્યુ હતું . ઝંજીર બાદ અમિતાભે પ્રાણ સાથે ડૉન , અમર અકબર એંથની , કાલિયા અને શરાબી જેવી મેગાહિટ ફિલ્મો આપી છે .